text:  Ako adaptácia počítačovej hry Hitman samozrejme vôbec neobstojí, túto som dokonca kedysi aj hral a je postavená na úplne iných prvkoch, ale ja som v prvom rade akčný fanúšik, film porovnávam v rámci žánru a takto som už podstatne spokojnejší. Trochu problém mám jedine s tým príbehom, celá tá konšpirácia o atentáte, ruskom prezidentovi a jeho dvojníkovi sa do filmu s touto tématikou nielen vôbec nehodí, ale hlavne to pôsobí poriadne béčkovo a vlastne ma ani nezaujímalo, ako táto línia dopadne. Ale v ostatných ohľadoch je to už našťastie omnoho lepšie, je mám slabosť pre zabijakov, ktorí sa dostanú do nemilosti svojej organizácie a tak idú po ňom všetci, zabijaci organizácie, polícia a ešte aj tajné služby a popritom sa ešte stihne spriateliť aj s prostitútkou, ktorú chráni. Toto je už podané perfektne, film má skvelé tempo, tu sa neustále niečo deje, dej sa každú chvíľu presunie na iné miesto a tak je to celé také atraktívne a pestré, pozerá sa na to výborne. A môže za to hlavne samotný hlavný hrdina, ktorý sa mi tu mimoriadne páči. Tymothy Olyphant je možno na takéhoto zabijaka až moc veľký sympaťák, ale aj tak ma tu veľmi bavil, ja mám slabosť pre týchto dokonalých zabijakov, ktorí sú vo všetkom najlepší, vždy sú o krok vpred, nič nenechajú na náhodu a ešte sa ani nenechajú rozptyľovať ženami. Ako som spomínal, tu sa síce spriatelí s prostitútkou, ale aj tento vzťah pôsobí tak netradične a tak som si užíval aj ich spoločné scény. No nesklamú ani ostatní, hlavne Olga Kurylenko vo svojej najlepšej úlohe a agenti tajnej služby Dougray Scott a Robert Knepper. Len by to chcelo lepších záporákov. Akcia tiež nie je zlá, len mohla byť trochu rozmanitejšia a nápaditejšia. Je jej tu dosť a prichádza v pravidelných intervaloch, takže si na ňu nikdy netreba dlhšie počkať, ale tvoria ju hlavne prestrelky, ktoré sú slušne natočené, odohrávajú sa v atraktívnych lokáciách, vynikajú vysokým počtom zabitých a nechýba ani dostatok krvi, len mohli byť skutočne trochu nápaditejšie, hlavný hrdina to vlastne vždy len všetko vystrieľa. Súboje sú už na tom horšie, je tu plno strihov a chvaty nepôsobia moc presvedčivo, ale tie sú tu vlastne len dva, pričom ten v metre je aj napriek nedostatkom aj celkom štýlový a paradoxne je tu minimum tichých likvidácií a práve týmto sa Hitman preslávil. Najviac sa mi páči celá akcia v hoteli a prestrelka u obchodníka so zbraňami, ale vždy som sa pri akcii bavil. Režijne tiež môžem vytknúť len pár detailov, hlavne strihy v súbojoch a občasnú prílišnú béčkovosť, ale inak je to slušná zábava. Takže celkovo chápem to vlažné prijatie tohto filmu, ale mne sa Hitman aj tak veľmi páči, videl som ho už viackrát a po pár úpravách by som hodnotil naplno. 83%
item_title: Hitman
item_directors: Xavier Gens
item_screenwriters: Skip Woods
item_cast: Timothy Olyphant Robert Knepper Dougray Scott Olga Kurylenko Ulrich Thomsen Henry Ian Cusick Patrick Ligardes Eriq Ebouaney James Faulkner Peter Hudson Sabine Crossen Nicky Naudé Patrick Albenque Youssef Diawara Paul Bandey Cyril Guei Joe Sheridan Vladimir Kolev Emile Abossolo M'bo Assen Blatechki Ivan Yurukov Lisa Ray-Jacobs